
Forskningsmeldinga 2005-2006: halvårsrapport
Universitetsstyret behandlet den 14. desember 2006 i sak S 68-06 Forskningsmeldinga for Universitetet i Tromsø 2005-2006. Følgende enstemmige vedtak ble fattet:
1. Styret er meget tilfreds med at det nå er lagt fram en Forskningsmelding for Universitetet i Tromsø.
2. Forskningsmeldinga viser at det samlet sett er et betydelig behov for å forbedre forskningsinnsatsen ved Universitetet i Tromsø.

3. Styret ber om at det tidlig i 2007 blir satt i gang en forsterket prosess på institutt- og fakultetsnivå med sikte på å øke forskningsinnsatsen. Dette skal også omfatte den fremtidige rekrutteringspolitikken. Styret ber om skriftlige tilbakemeldinger på dette arbeidet i første halvår i 2007, og at styret i den forbindelse får en dialog med fakultetene om deres planer og tiltak.

4. Universitetsstyret tar for øvrig Forskningsmeldinga for 2005-2006 til etterretning. Universitetsstyret slutter seg til de anbefalte styringssignalene.

5. Fakultetene/NFH bes behandle Forskningsmeldinga i fakultets-, institutt- og programstyrer.

Enhetene ble i brev av 5. februar 2007 bedt om å rapportere på punkt 3 i universitetsstyrets vedtak. Fristen var satt til 1. juni.
Universitetsdirektøren har mottatt rapport fra alle fakulteter og Tromsø Museum, bortsett fra Norges fiskerihøgskole. Bare Det samfunnsvitenskapelige fakultet og Det juridiske fakultet har rapportert spesifikt på punkt 3 i universitetsstyrets vedtak. De fleste enhetene har kommentert noen av styringssignalene og meldinga som helhet. Enhetenes rapporter er vedlagt saken.
Tilbakemeldinger fra enhetene

Tromsø Museum(TMU)
Tromsø Museum ser at det er behov for å forbedre forskningsinnsatsen på UiT som helhet og ved museet. De peker på at det er en stor utfordring å øke forskningsaktiviteten. Utvikling av laboratoriefasilitetene vil i følge Museet kunne bidra til økt forskning. TMU foreslår at det etableres en mentorordning for alle forskere uansett kjønn, slik at flere blir mer produktive forskere. Et annet forslag er kurs i skriving av vitenskapelige artikler. Forskere ved TMU er ofte isolerte fra resten av universitetet, og det foreslås etablering av samarbeidsgrupper med forskere på andre institutter, også utenfor UiT, for å stimulere til økt forskning. Tildeling av stipendiatstillinger til hver forsker foreslås som et annet tiltak. Det planlegges en egen forskningsplan for museet. 
Tromsø Museum påpeker at 50% forskningsrett og 50% forskningsplikt for alle vitenskapelige ansatte må stå fast, både for å opprettholde forskningens totale kvantitet og kvalitet, men også for å sikre forskningsbasert undervisning, formidling og samlingsarbeid. Behovet for en profesjonell og effektiv administrasjon er viktig for at forskerne skal bruke minst mulig tid til møtevirksomhet og administrativt arbeid. Universitetsdirektøren har ikke kjennskap til om Forskningsmeldinga er behandlet i museets styre.

Det juridiske fakultet
I tilbakemeldingen påpekes at fakultetet har få faste vitenskapelig ansatte, og dette har betydning for forskningsaktiviteten. Fakultetet har vedtatt en egen rekrutteringsplan for vitenskapelige stillinger for perioden 2006-2010. Det er også innført virkemidler for å tilrettelegge for økt forskningsaktivitet, men det presiseres ikke hvilke virkemidler dette er. Nye forskningsgrupper er blitt opprettet, som kan ha positiv effekt for forskningen ved fakultetet. Disse har egne retningslinjer og driftsmidler. I tillegg er den forskningsadministrative støtten blitt økt. Fakultetet har foreløpig ikke behandlet Forskningsmeldinga i sine styringsorganer.
Det samfunnsvitenskapelige fakultet
Det samfunnsvitenskapelige fakultet har behandlet Forskningsmeldinga i fakultetsstyret. Fakultetet har rapportert både på punkt 3 i vedtaket, og på status for oppfølging av styringssignalene. Rapporten redegjør konkret om hvilke tiltak som iverksettes for å følge opp styringssignalene og for å øke forskningsinnsatsen. Det er spesielt  fokus på å øke antall søknader til eksterne finansieringskilder, der målet er 40 søknader pr år. I denne sammenheng arrangeres seminarer der fokus er søknadsskriving til EU og Norges forskningsråd (NFR). Administrasjonen tilbyr støtte og hjelp til forskere i søknadsprosessen. I tillegg disponerer fakultetet midler i et eget forskningsfond til forskere som trenger støtte til å utvikle forskningsprosjekter. Et annet mål for fakultetet er å produsere minimum ett publikasjonspoeng pr førstestilling. For å oppnå dette skal forskere eller fagmiljø som produserer få publikasjonspoeng stimuleres til økt innsats. Det presiseres i rapporten at det vil ha stor betydning for uttellingen i publikasjonspoeng dersom de svakere miljøene publiserer mer enn tilfeller er i dag.
Fakultetet skal utarbeide en samlet bemanningsplan basert på innspill fra instituttene. Instituttene er bedt om å utarbeide en bemanningsplan med forventet avgang de nærmeste 10 årene. Fakultetets samlete bemanningsplan vil bli aktivt benyttet i forbindelse med budsjettprosessen de kommende årene. 

Instituttlederne har i stor grad gjennomført medarbeidersamtaler med forskerne ved eget institutt. I samtalene med kvinnelige førsteamanuenser fokuseres det på kvalifisering til professorstilling. Fakultetet skal arbeide videre med å revidere likestillingsplanen.
Fakultetet er ikke a jour når det gjelder risikovurdering av forskningsprosjekter. Dette arbeidet skal intensiveres til høsten. Det pekes på at universitetets rutiner for risikovurdering er kompliserte, arbeidskrevende og rigide.
Det matematisk-naturvitenskapelige fakultet
Fakultetet har ikke gitt tilbakemelding på punkt tre i vedtaket, men har levert en uttalelse som kommenterer Forskningsmeldinga som helhet. Fakultetet mener at analysene i meldinga og styringssignalene gir et godt grunnlag for eget arbeid med å styrke forskningsaktiviteten. Det påpekes at det ligger betydelige utfordringer både i å identifisere de viktigste målene, avveie tiltakene mot hverandre og sette dem i verk i riktig rekkefølge. 
Fakultetet vil gjennomgå sine interne rutiner for oppfølging av forskere  som har hatt forskningstermin. Det er mange store eksternt finansierte prosjekter ved fakultetet (Sentre for fremragende forskning og Senter for forskningsdrevet innovasjon), og det kreves mye administrativ støtte i forbindelse med søknadsprosessen og gjennomføringen av prosjektene. Fakultetet vil i samarbeid med instituttene forbedre tjenester for intern evaluering av søknader. De store prosjektene i regi av EU og NFR forutsetter betydelige egenbidrag, både i form av egendekning av indirekte kostnader og direkte bidrag. Dette er et problem for fakultetet. Det samme gjelder behov for økt areal i forbindelse med de store prosjektene. I forbindelse med de store prosjektene er det behov for kvalitetssikring av kontraktene, og behovet for juridisk kompetanse framheves i denne sammenheng. 

For å øke antallet kvinnelige professorer foreslår fakultetet at kvalifiserte kvinner bør kunne rekrutteres til toppstilling i strategiske fagområder også når det ikke finnes ledige stillinger/ressurser. Dette gjelder spesielt når det forventes at professorer relativt snart kommer til å gå av med pensjon. Lønnsbidrag til kvinnelige kandidater bør da kunne bli dekket i en overgangsperiode. Fakultetet påpeker at det er en stor fordel å kunne rekruttere i stillingene før de faktisk er blitt ledige. Det gis også råd til universitetsstyret om tiltak som kan iverksettes fra sentralt hold for å øke forskningsaktiviteten.

Det humanistiske fakultet
Fakultetet har ikke gitt direkte tilbakemelding på punkt tre i vedtaket, men har kommentert styringssignalene. Fakultetet er tilfreds med at det leveres ei Forskningsmelding, og har blant annet lagt meldingen til grunn for arbeidet med sin årsplan for 2007. I rapporten framkommer at fakultetet har hatt spesielt fokus på å øke søknadsinnsatsen mot EUs 7. rammeprogram. 
Instituttlederne gjennomfører medarbeidersamtaler med forskerne, og i denne forbindelse etableres en forskningsplan for den enkelte. Retningslinjene for forskningstermin er implementert på fakultetet, og etter endt forskningstermin må den enkelte levere en rapport vedrørende oppholdet.  Det forventes en jevn vitenskapelig aktivitet og produksjon fra alle vitenskapelig ansatte, og én tellende artikkel pr år pr vitenskapelig ansatt, er et realistisk mål. Fakultetet kommer til å sende inn 6 søknader til EUs 7. rammeprogram i løpet av året. Fakultetets handlingsplan for likestilling skal vurderes revidert i løpet av året. Universitetsdirektøren har ikke kjennskap til hvorvidt Forskningsmeldinga er blitt behandlet i de styrende organene på fakultetet.
Det medisinske fakultet
Fakultetets tilbakemelding forelå så sent som13. juni. Av denne grunn har ikke administrasjonen rukket å gjennomgå rapporten i detalj. Forskningsmeldinga er blitt behandlet i institutt- og fakultetsstyre. Det er ikke gitt tilbakemelding på punkt tre i styrets vedtak, men styringssignalene og forskningsmeldinga er kommentert som helhet. Fakultetet mener at meldinga gir et godt utgangspunkt for oppfølging av styresignalene internt. 
Instituttledere/avdelingsledere gjennomfører medarbeidersamtaler med fast vitenskapelig ansatte. Fakultetet vil revidere sin handlingsplan for likestilling og starte prosjekt med sikte på å øke kvinneandelen i toppstillinger. De reviderte retningslinjene for tildeling av forskningstermin vil bli implementert i løpet av året. I samarbeid med instituttene vil det bli gjennomført en evaluering av resultater av forskningsterminer sett i et lengre perspektiv. Fakultet tildeler av egne midler støtte for reise og opphold ved forskningsopphold i utlandet. 

Fakultetet erkjenner et forbedringspotensial når det gjelder ekstern finansiering. Det er satt av midler til nettverksbygging mot EU, i tillegg til at administrativ støtte til ekstern finansiering er økt. Instituttene har arrangert egne seminarer der deltakelse i EUs 7. rammeprogram har vært tema, og det er også sendt inn flere søknader til rammeprogrammet.

Den farmasøytiske forskningen ved fakultetet er blitt evaluert. Evalueringsrapporten er blitt behandlet i instituttstyret ved Institutt for farmasi og i fakultetsstyret. Resultatet av denne behandlingen er sendt til universitetsdirektøren. 
Sammen med Helse Nord gjennomfører fakultetet en tematisk forskningssatsing. Dette har vært viktig for å oppnå økt samarbeid i fagmiljøer, og har ført til at mindre grupper har samlet seg i større forskningsgrupper. Det arbeides også på instituttnivå med å etablere forskningsgrupper som har en optimal størrelse med hensyn til bemanningen, for å unngå at det blir for små, fragmenterte forskningsgrupper. 
Fakultetet peker på at det bør arbeides for å bedre mulighetene for innkvartering av gjesteforskere, og at det bør legges bedre til rette for forskere som besøker UiT i kortere eller lengre tidsrom.

Universitetsdirektøren ønsker å kommentere at i rapporten refereres til en økning i publikasjonspoeng ved Det medisinske fakultet på 35% fra 2004 til 2005. Ut fra de tallene universitetsdirektøren har kjennskap til er det riktige tallet en nedgang på 5,3% i dette tidsrommet. Universitetsdirektøren ber fakultetet vurdere tallene for publikasjonspoeng på nytt.

Norges fiskerihøgskole (NFH)
Universitetsdirektøren har ikke mottatt rapport fra NFH innen 13. juni.
Universitetsdirektørens kommentarer
Enhetene er tilfredse med at det er blitt utarbeidet en egen Forskningsmelding for Universitetet i Tromsø. Det virker som om at alle enheter tar styringssignalene på alvor, selv om noen peker på at det er mange signaler å forholde seg til når Forskningsmeldinga og Utdanningsmeldinga ses samlet. 

Enhetene ble bedt om å rapportere om status innen 1. juni. Norges fiskerihøgskole har ikke gitt noen tilbakemelding. De rapportene som er levert gir varierende informasjon og har ulikt omfang. De fleste rapportene har en generell karakter og gir til dels liten innsikt i hvordan enhetene arbeider med å følge opp konkrete styringssignaler. Unntaket er rapporten fra Det samfunnsvitenskapelige fakultet, der det redegjøres for konkrete, iverksatte tiltak.
Enhetene ble bedt om å rapportere spesielt om arbeidet med en forsterket prosess for å øke forskningsinnsatsen. Dette er i liten grad kommentert i enhetenes tilbakemeldinger. Det informeres generelt om at det pågår et arbeid internt på enhetene med å støtte den enkelte forskeren, og det synes som at medarbeidersamtalen er et viktig virkemiddel her. Flere enheter påpeker at instituttlederrollen gir nye muligheter i denne sammenheng. Det er også et generelt fokus på å øke finansiering fra eksterne kilder, som EU og NFR. Dette framheves blant annet i rapporten fra Det samfunnsvitenskapelige og Det humanistiske fakultet. Det synes som at det administrative støtteapparatet er en viktig faktor på fakultetene for å oppnå ekstern finansiering. Noen enheter gir tilbakemelding om arbeid med å etablere større forskningsgrupper. Det har vært en gjenganger i fagevalueringer ved UiT med kommentarer om for små og fragmenterte forskningsgrupper. Etablering av større forskningsgrupper kan motvirke denne uheldige fragmenteringen av forskningen.
Enhetene har i liten grad startet arbeidet med en fremtidig rekrutteringspolitikk. Bare Det samfunnsvitenskapelige fakultet gir tilbakemelding om at dette arbeidet er igangsatt på institutt- og fakultetsnivå. 
I universitetsstyrets vedtak av 14. desember 2006 heter det at ”Styret ber om skriftlige tilbakemeldinger på dette arbeidet i første halvår i 2007, og at styret i den forbindelse får en dialog med fakultetene om deres planer og tiltak”. Universitetsdirektøren inviterer universitetsstyret til en drøfting av den videre oppfølgingen. 
Forslag til vedtak:

Universitetsstyret tar fakultetenes halvårsrapportering vedrørende Forskningsmeldinga 2005-2006  til etterretning. 

Tromsø, 13.06.2007

